এফএ কাপের ফাইনালে উঠে ঠাসা সূচির তীব্র সমালোচনা গার্দিওলার
বুধবার রাতে চ্যাম্পিয়ন্স লিগের কোয়ার্টার ফাইনালে রিয়াল মাদ্রিদের কাছে টাইব্রেকারের হারে ম্যানচেস্টার সিটি। এর রেশ কাটতে না কাটতেই শনিবার এফএ কাপের সেমিফাইনালে চেলসির বিপক্ষে নামতে হয় তাদের। ম্যাচটি কোনমতে জিতলেও ঠাসা সূচি নিয়ে ইংলিশ ফুটবল অ্যাসোসিয়েশনের কড়া সমালোচনা করেছেন সিটির কোচ পেপ গার্দিওলা।
শনিবার রাতে ওয়েম্বলিতে চেলসির বিপক্ষে শ্রান্তিতে কাবু দেখায় সিটিকে। চেলসি অনেকগুলো সুযোগ হাতছাড়া করলে ৮৪ মিনিটে বার্নেডো সিলভার গোলে জিতে ফাইনালে পা রাখে ম্যানচেস্টার সিটি।
এই ম্যাচের পর তৃপ্তির বদলে ক্ষোভ ঝাড়লেন গার্দিওলা। তিনদিনের মধ্যে দুটি হাইভোল্টেজ ম্যাচের সূচি রাখায় কর্তৃপক্ষের সমালোচনা করলেন তিনি,  'এফএ কাপের সেমি ফাইনালে খেলতে পেরে আমি অবিশ্বাস্যভাবে খুশি। চ্যাম্পিয়ন্স লিগের কোয়ার্টার ফাইনালে খেলতে পেরে আনন্দিত। তবে আজকে আমাদের খেলানো অগ্রহণযোগ্য।।'
'খেলোয়াড়দের স্বাস্থ্যের জন্য এটা অসম্ভব ছিলো। মানুষ বুঝবে না চ্যাম্পিয়ন্স লিগে হেরে কত দ্রুত এখানে খেলতে হলো।'
এফএ কাপের আরেক সেমিফাইনালে আজ লড়বে ম্যানচেস্টার ইউনাইটেড ও কভেন্ট্রি। গার্দিওলার কথা হলো এই দুই দলের বদলে রোববার অনায়াসে তাদের খেলা রাখা যেত, তাতে তাদের একদিন বাড়তি বিশ্রাম মিলত,  'কেন তারা আমাদের আরেকটা দিন বেশি দিল না? চেলসি, ম্যানচেস্টার ইউনাইটেড, কভেন্ট্রি চ্যাম্পিয়ন্স লিগ খেলেনি। সম্প্রচারকারীদের জন্য করেছেন এটা? তাহলে আমাকে আর কিছু জিজ্ঞেস করবেন না।'
'আমি বাড়তি কোন সুবিধার কথা বলছি না। এটা খেলোয়াড়দের স্বাস্থ্য ঝুঁকির ব্যাপার। আমি জানি তারা এসব পাত্তা দেয় না, আমি দেই।'
সিটির কোচ কড়া ভাষায় ফুটবল অ্যাসোসিয়েশন (এফএ)'র প্রতি ক্ষোভ প্রকাশ করে বলেছেন এই নিয়ে আলাপ করারই ইচ্ছা নেই তার,  'এই দেশে কোন কিছু বদল হবে না। আমি জানি। খেলোয়াড়দের নিয়ে তাদের স্পর্শকাতরতা নেই। আমাকে প্রিমিয়ার লিগ এবং এফএ'র সঙ্গে বৈঠক করতে বলবেন না, আমি যাব না। আমি খেলোয়াড়দের প্রস্তুত করব।'

বুধবার রাতে চ্যাম্পিয়ন্স লিগের কোয়ার্টার ফাইনালে রিয়াল মাদ্রিদের কাছে টাইব্রেকারের হারে ম্যানচেস্টার সিটি। এর রেশ কাটতে না কাটতেই শনিবার এফএ কাপের সেমিফাইনালে চেলসির বিপক্ষে নামতে হয় তাদের। ম্যাচটি কোনমতে জিতলেও ঠাসা সূচি নিয়ে ইংলিশ ফুটবল অ্যাসোসিয়েশনের কড়া সমালোচনা করেছেন সিটির কোচ পেপ গার্দিওলা।